I. Mikloš, podpredseda vlády a minister financií SR: (2003-03-06):
Najskôr k Ústrednému daňovému riaditeľstvu a k nominácii pani Machovej, bývalej ministerky privatizácie na tento post. Nepočul som ani v jeho vystúpení, ale ani doteraz v jeho reakciách, ani v reakciách iných predstaviteľov iných strán žiaden konkrétny dôvod, žiaden konkrétny prešľap, prípade žiadne konkrétne porušenie akýchkoľvek zákonov zo strany pani Machovej, ktoré by malo byť dôvodom na to, aby nemohla byť nominovaná a vykonávať funkciu riaditeľky Ústredného daňového riaditeľstva. Nestalo sa tak ani dnes, okrem všeobecného obvinenia, pričom by som ja mohol, samozrejme, hovoriť o tom, aké boli tlaky, z ktorých strán, o to, aby tam vymenovaná nebola, bol vymenovaný niekto iný a mohol by som hľadať súvislosti aj s medializovanými obvineniami alebo podozreniami z rôznych trestných činov, ale nebudem to robiť. Som presvedčený, a s vedomím toho, že nesiem plnú zodpovednosť za túto nomináciu, som túto nomináciu urobil, stojím si za ňou a som presvedčený o tom, že som do tejto funkcie v súlade s mojimi zákonnými právomocami vymenoval človeka na správnom mieste. Ku generálnemu riaditeľovi colného riaditeľstva pánovi Jasenovcovi. Pán poslanec Lintner tu vymenoval dlhý rad deliktov, ktoré, ak by boli pravdivé, tak pán Jasenovec niežeby nemal byť generálnym riaditeľom, ale mal by byť zrejme trestne stíhaný. Ja som sa, neviem teraz povedať spamäti, či so všetkými týmito obvineniami, ale určite s väčšou časťou z nich oboznámil v písomnej forme, dal som ich prešetriť, osobne ja aj moji kolegovia sme preštudovali protokoly z kontrol a venoval som tomu veľa času, aby som sa rozhodol správne, či pána Jasenovca ponechám vo funkcii generálneho riaditeľa, alebo nie. Práve na základe preskúmania všetkých týchto údajných káuz, alebo aj káuz, ktoré, nevylučujem, že mnohé z nich neexistovali, ale dôležité je preskúmať, či, v akej miere, kto za ne nesie zodpovednosť. Práve teda z týchto kontrol som vyvodil ten záver, ktorý som vyvodil a ktorý nakoniec pán Lintner tu citoval. Takže, áno, chcem zdôrazniť a zopakovať, mnohé z týchto káuz, ak vznikali, respektíve boli prezentované veľmi jednostranným spôsobom prostredníctvom médií, dospel som k záveru, že aj v záujme osôb, z ktorých niektoré tu boli aj spomínané, ktoré sú dnes trestne stíhané, ktoré v minulosti pôsobili v colnej správe na Slovensku. Pán Jasenovec bol vymenovaný do funkcie generálneho riaditeľa konkurzom pred štyrmi rokmi, za ministrovania bývalej ministerky pani Schmögnerovej. V živote som ho predtým nestretol, s jeho prácou som sa teraz oboznámil, som presvedčený, že je to tak, že v colnej správe za štyri roky došlo k pokroku, aj keď, samozrejme, aj v tejto oblasti sú problémy a sú rezervy, ale dospel som k záveru, že všetky medializované a spomínané kauzy boli také, že nezakladajú dôvod na personálnu zmenu na tomto poste. Zároveň som zdôraznil na tom istom stretnutí, z ktorého pán Lintner citoval to moje vystúpenie, že ak dospejem k prvému záveru o tom, že pán Jasenovec pochybil a urobil niekde chybu a nesie za to zodpovednosť, nebudem váhať ani minútu. Povedal som to aj jemu, povedal som to aj zhromaždeným colníkom na medzinárodnom dni colníkov, kde som ten prejav povedal. Chcel by som nakoniec povedať asi toľko, viete, je najľahšie očierniť, najľahšie je bezdôvodne, nevyargumentovane obviniť, nahádzať špinu, to je veľmi ľahké. Chcem zdôrazniť, že som presvedčený, že takéto spôsoby nepomáhajú boju proti korupcii, naopak, takéto spôsoby vyjavovania káuz, obviňovania, nevyargumentovaného, neodôvodneného obviňovania, vyvolávajú atmosféru absolútnej nedôvery, vyvolávajú atmosféru neprehľadnosti, vyvolávajú atmosféru takú, v ktorej sa nikdy nebude dariť skutočnému boju proti korupcii. Takže rozlíšme, či záujmom a zámerom, s ktorým ideme do týchto diskusií, je naozaj pomôcť v probléme, ktorý tu je, ktorý je problémom slovenskej spoločnosti a treba s ním bojovať, alebo či zámerom je chytať lacné politické body, pretože v konečnom dôsledku to veci určite, určite nepomáha.